4.

							

Odôvodnenie

A.	Všeobecná časť:

	Vstupom Slovenskej republiky do Európskej únie a členstvom Národnej banky Slovenska v Európskom systéme centrálnych bánk vyplývajú pre Národnú banku Slovenska úlohy stanovené v článku 5 Štatútu Európskeho systému centrálnych bánk o zhromažďovaní štatistických informácií. 

	Od roku 2004 zabezpečil odbor štatistiky Národnej banky Slovenska, na základe opatrení č. 9/2003 a č.10/2004 o predkladaní výkazov správcovskými spoločnosťami za jednotlivé podielové fondy na štatistické účely, predkladanie výkazov za podielové fondy peňažného trhu (pre potreby zostavovania bilančnej štatistiky za sektor peňažných finančných inštitúcií) a za všetky ostatné podielové fondy (pre potreby zostavovania štatistiky za ekonomický sektor S.123 – Ostatní finanční sprostredkovatelia) v súlade s metodikou Európskej centrálnej banky podľa usmernenia Európskej centrálnej banky zo 6. februára 2003 o konkrétnych požiadavkách Európskej centrálnej banky na štatistické vykazovanie o postupoch vykazovania štatistických informácií v oblasti menovej a bankovej štatistiky národnými centrálnymi bankami (ECB/2003/2) a Nariadením Európskej centrálnej banky z 22. novembra 2001, ktoré sa týka konsolidovanej súvahy sektora peňažných finančných ústavov (ECB/2001/13).

	Návrh vzoru M(NBS) 61-12 Mesačná štatistická bilancia podielových fondov peňažného trhu a M(NBS)71-12 Mesačná štatistická bilancia podielových fondov iných ako podielové fondy peňažného trhu je doplnený o vykazovanie neobchodovateľných cenných papierov pod samostatnou položkou 2.2.
	 Dôvodom je skutočnosť, že od roku 2005 začali podielové fondy nakupovať do svojho portfólia zmenky vydané bankami, ktoré sú podľa metodiky menovej a bankovej štatistiky považované za pohľadávky. Navrhovaným spôsobom sa zabezpečí aj metodické zosúladenie s výkazom V(NBS)5-12 Mesačný výkaz o vkladoch a prijatých úverov, ktorý predkladajú banky a pobočky zahraničných bánk.	

Návrh vzoru M (NBS) 61-12 Mesačná štatistická bilancia podielových fondov peňažného trhu je doplnený o list s názvom „Vklady v bankách“, v ktorom sa navrhuje predkladať rozpis objemu vkladov vykazovaných v položke aktív 2.3 Vklady uložené v bankách  riadok 16, stĺpec 5 v členení podľa jednotlivých bánk.
	 Dôvodom je zabezpečenie kontroly s údajmi vykazovanými bankami a pobočkami zahraničných bánk za vklady prijaté od podielových fondov peňažného trhu  (sektor S.122, výkaz V (NBS) 5-12 Mesačný výkaz o vkladoch a prijatých úveroch). Tieto údaje sú zdrojovými podkladmi pre zostavenie konsolidovanej bilancie za sektor peňažných finančných inštitúcií (S.122 banky a podielové fondy peňažného trhu) a menových agregátov v súlade s metodikou ECB. 

Návrh vzoru M (NBS) 61-12 Mesačná štatistická bilancia podielových fondov peňažného trhu je doplnený o listy s názvami „Aktíva – reklasifikácie “ a “Pasíva – reklasifikácie”, v ktorých sa navrhuje predkladať rozpis reklasifikácií jednotlivých položiek.
     Dôvodom je získanie údajov o zmenách stavov súvahových položiek vyplývajúcich z nesprávneho zatriedenia aktív a pasív do sektorov, do nástrojov, v členení podľa mien a podľa splatnosti alebo z opráv chýb v účtovníctve. Získané informácie budú slúžiť na výpočet tokov menových agregátov. 

	K návrhu opatrenia bola vypracovaná Doložka zlučiteľnosti navrhovaného opatrenia s právom Európskych spoločenstiev a Európskej únie, ktorá je súčasťou tohto odôvodnenia.
	Schválením navrhovaného opatrenia Národnej banky Slovenska sa vytvoria legislatívne podmienky pre získavanie štatistických informácií zodpovedajúcich platnému právnemu stavu a potrebám Národnej banky Slovenska.
	Navrhované opatrenie je v súlade s Ústavou Slovenskej republiky a so zákonom Národnej rady Slovenskej republiky č. 566/1992 Zb. o Národnej banke Slovenska 
v znení neskorších predpisov.
Návrh opatrenia nebude mať vplyv na štátny rozpočet, iné verejné financie, obyvateľov, hospodárenie podnikateľskej sféry a iných právnických osôb, na životné prostredie a nebude mať vplyv na zamestnanosť.

Doložka zlučiteľnosti opatrenia Národnej banky Slovenska o predkladaní výkazov správcovskými spoločnosťami za podielové fondy na štatistické účely s právom Európskych spoločenstieva právom Európskej únie
1.	Navrhovateľ opatrenia: Národná banka Slovenska
2.	Názov návrhu opatrenia: Opatrenie Národnej banky Slovenska č.…/2005
o predkladaní výkazov správcovskými spoločnosťami za podielové fondy na štatistické účely
3.	Záväzky Slovenskej republiky vo vzťahu k Európskym spoločenstvám 
a Európskej únii:
čl. 20 Zmluvy o pristúpení (Akt o podmienkach pristúpenia)

4.	Problematika návrhu právneho predpisu 
a)	je upravená v práve Európskych spoločenstiev v týchto právnych aktoch:
1.	Protokol č. 18 o štatúte Európskeho systému centrálnych bánk a Európskej centrálnej banky, Kapitola 2. Ciele a úlohy Európskeho systému centrálnych bánk, Článok 5 Zber štatistických informácií,
2.	Nariadenie Rady (ES) č. 2533/98 z 23. novembra 1998 o zbere štatistických informácií Európskou centrálnou bankou, Úradný vestník Európskych spoločenstiev L 318, 27/11/1998 str. 0008 – 0019,
3.	Nariadenie Európskej centrálnej banky z 22. novembra 2001, ktoré sa týka konsolidovanej súvahy sektora peňažných finančných ústavov (ECB/2001/13), Úradný vestník Európskych spoločenstiev, L 333, 17/12/2001 str.0001 - 0046,
4.	Nariadenie (ES) 993/2002 Európskej centrálnej banky zo 6. júna 2002, ktoré opravuje nariadenie ECB/2001/13 týkajúce sa konsolidovanej súvahy sektora menových finančných inštitúcií (ECB/2002/4), Úradný vestník Európskych spoločenstiev, L 151, 11/06/2002 str. 0011 - 0011,
5.	Nariadenie (ES) č. 2174/2002 Európskej centrálnej banky z 21.novembra 2002, ktorým sa mení a dopĺňa nariadenie ECB/2001/13 o konsolidovanej súvahe sektora peňažných finančných inštitúcií (ECB/2002/8), Úradný vestník Európskych spoločenstiev, L 330, 6/12/2002 str. 0029 - 0032,
6.	Nariadenie Rady ES č. 2223/96 z 25. júna 1996 o Európskom systéme národných 
a regionálnych účtov v spoločenstve, Úradný vestník Európskych spoločenstiev,
 L 310, 30/11/ 1996, str. 0001 - 0469,
7.	Usmernenie Európskej centrálnej banky zo 6. februára 2003 o konkrétnych požiadavkách Európskej centrálnej banky na štatistické vykazovanie a o postupoch vykazovania štatistických informácií v oblasti menovej a bankovej štatistiky národnými centrálnymi bankami (ECB/2003/2), Úradný vestník Európskych spoločenstiev L 241, 26/09/2003, str. 0001 – 0460, 
8.	Usmernenie Európskej centrálnej banky z 13. februára 2004, ktorým sa mení a dopĺňa usmernenie ECB/2003/2 o určitých požiadavkách Európskej centrálnej banky na štatistické vykazovanie a o postupoch vykazovania štatistických informácií v oblasti menovej a bankovej štatistiky národnými centrálnymi bankami (ECB/2004/1), Úradný vestník Európskej únie L 083, 20/03/2004, str. 0029 – 0059;

d)	Nie je upravená v práve Európskej únie.

5.	Stupeň zlučiteľnosti návrhu opatrenia s právom Európskych spoločenstiev 
a právom Európskej únie: čiastočný
6.	Gestor (spolupracujúce rezorty): Národná banka Slovenska

Účasť expertov pri príprave návrhu právneho predpisu a ich stanovisko 
k zlučiteľnosti návrhu právneho predpisu s právom Európskych spoločenstiev 
a právom Európskej únie (špecifikácia úrovne a spôsobu expertnej účasti,
napr. konzultácie a pod.): na príprave opatrenia nebola účasť expertov

B.	Osobitná časť:

K § 1
Toto ustanovenie upravuje označenie a názov výkazov predkladaných správcovskými spoločnosťami za jednotlivé otvorené, uzavreté a špeciálne podielové fondy, ktoré sa predkladajú Národnej banke Slovenska, ich obsah, členenie a miesto predkladania výkazov.
K § 2 
V ustanovení sa upravuje periodicita, termín, forma a spôsob predkladania výkazov správcovskými spoločnosťami.
K § 3
V ustanovení sa upravuje predkladanie výkazov správcovskými spoločnosťami 
v prípade vzniku nového podielového fondu.
K § 4
Toto ustanovenie upravuje termíny predkladania predbežných údajov 
a definitívnych údajov pre daný rok a upravuje výkazy, ktoré správcovské spoločnosti predkladajú Národnej banke Slovenska. Súčasne upravuje prípady, kedy správcovské spoločnosti môžu predložiť Národnej banke Slovenska výkazy v iných termínoch,
ktoré dovoľuje osobitný zákon.
K § 5
V tomto ustanovení sa zrušuje opatrenie Národnej banky Slovenska č. 10/2004 z 26. novembra 2004 o predkladaní výkazov správcovskými spoločnosťami za jednotlivé podielové fondy na štatistické účely (oznámenie č. 648/2004 Z.z.).
K § 6
Ustanovenie obsahuje účinnosť návrhu opatrenia.